laion/Wikipedia-Exotic huggingface dataset:
בילביס

בילביס (ערבית: بلبيس) היא עיר במחוז א-שרקיה שבצפון מצרים. בעבר שימשה העיר כשער הכניסה למצרים לבאים מחצי האי סיני ומכך נבעה חשיבותה האסטרטגית. לפי אומדן רשמי מתאריך 1 ביולי 2023 התגוררו בעיר 198,167 בני אדם. בשנת 640 נערך קרב בין הפולשים המוסלמים בפיקודו של עמר אבן אל-עאץ לחיל המצב הביזנטי של בילביס ולאחר מצור של כחודש נכנעה העיר למוסלמים. העיר שימשה זירת קרבות מרים בין הצבא הצלבני של ממלכת ירושלים בפיקודו של אמלריך הראשון, מלך ירושלים לבין הצבא המצרי בפיקודו של הווזיר המצרי שאוור והצבא של נור א-דין בפיקודו של אסד א-דין שירכוה במהלכן עברה בילביס מיד ליד ובשנת 1168 נטבחו תושבי העיר על ידי הצבא הצלבני. במהלך הפלישה של נפוליאון למצרים שימשה העיר כבסיס צרפתי וביצורי העיר שוקמו. בשנת 1907 נמנו בעיר 13,485 תושבים. בסמוך לעיר נמצא שדה תעופה צבאי שבו פועלת האקדמיה של חיל האוויר המצרי, ובעיר הוקמו מונומנטים המפארים את חלקו של חיל האוויר המצרי במלחמת יום כיפור. בעיר נמצא מסגד סאדאת קורייש אשר לפי הנטען הוא אחד הראשונים שהוקמו במצרים. בעיר שלושה מוסדות להשכלה גבוהה: המכון להנדסת חשמל, אקדמיית בילביס למדע וטכנולוגיה והאקדמיה לטכנולוגיית תחבורה. בעיר וסביבותיה שני סוגי תעשייה מסורתית - חקלאות המבוססת בעיקר על גידול פירות הדר ומפעלי חציבה של חומרי בניין. בסמוך לעיר שני מרכזי תעשייה אחד בין בילביס לקהיר ובו מפעלים כימיים ומפעלים לעיבוד עץ. אזור תעשייה שני ובו מפעלי טקסטיל, מזון, תרופות ועיבוד מתכות. מדיה וקבצים בנושא בילביס בוויקישיתוף בילביס, באתר אנציקלופדיה בריטניקה (באנגלית) בילביס (מצרים), דף שער בספרייה הלאומית Egypt: Governorates, Major Cities & Towns - Population Statistics, Maps, Charts, Weather and Web Information, citypopulation.de בילביס, באתר Online Encyclopedia (גרסה מקוונת של אנציקלופדיה בריטניקה, מהדורה מספר 11) (באנגלית) Egyptian Air Force, באתר Egypt Daily News
כוכב הארד

כוכב הארד (באנגלית: Bronze Star) הוא עיטור צבאי המוענק לחברי הכוחות המזוינים של ארצות הברית בגין גילויי אומץ, גבורה או שירות ראוי לשבח. זהו העיטור הרביעי בחשיבותו מקרב העיטורים המוענקים בגין אומץ לב (כשהוא מוענק עם סימן V לסימון אומץ לב) והתשיעי בחשיבותו בסדר הקדימויות של עיטורי הכוחות המזוינים של ארצות הברית. מדליית הארד נוסדה ב-4 בפברואר 1944 על מנת לעטר את חברי הכוחות המזוינים של ארצות הברית אשר ”שירותו בכל תפקיד או משרה בצבא ארצות הברית לאחר ה-6 בדצמבר 1941 והצטיינו במעשי גבורה או הישגים אחרים הראויים לציון, אשר אינם כוללים השתתפות במתקפות אוויריות, בעת פעילות צבאית כנגד אויב מזוין; או במהלך מתקפות אוויריות בטרם הקמתו של חיל האוויר כזרוע נפרדת מהצבא; או במהלך סכסוך מזוין כנגד כוח צבאי כאשר ארצות הברית לא נטלה צד בעימות. כל עוד מעשי הגבורה אינם מדרגה אשר מזכה הענקת כוכב הכסף לחייל.” מדיה וקבצים בנושא כוכב הארד בוויקישיתוף
תשתית מוכוונת-שירותים

תשתית מוכוונת-שירותים (אנגלית Service Oriented Infrastructure, בראשי תיבות SOI) היא תפיסה בה ארכיטקטורת התשתיות מבוססת על תפיסה מוכוונת שירותים. בתפיסה זו הפונקציונליות מחולקת לשירותים שניתן להפעילם כל אחד בנפרד או בתהליך המורכב מרצף של שירותים המפעילים זה את זה. התפיסה דומה לתפיסה של הפעלת שירותים עסקיים בארכיטקטורה מוכוונת שירותים. ההבדל העיקרי הוא במהות השירותים: שירותי תשתית ב-SOI ושירותים יישומיים או עסקיים ב-SOA. לצורך המחשה נשווה שירות תשתיתי של הדפסה ב-SOI ושירות עסקי של הנפקת פוליסת ביטוח ב-SOA. שירות עסקי של הנפקת פוליסה בחברת ביטוח, עשוי להפעיל יישומים שונים בטכנולוגיות שונות עבור ביטוח חיים, ביטוח אלמנטרי וביטוח בריאות. שכבת השירותים מבצעת הפשטה (באנגלית Abstraction) של השירות. המשתמש העסקי מפעיל שירות של הנפקת פוליסה ואינו יודע איזה יישום מבצע אותה. באופן דומה משתמש מחשב מבקש שירותי הדפסה כאשר בארגון עשויות להיות מספר מדפסות והמשתמש אינו יודע איזה מדפסת מבצעת את ההדפסה. ניתן להתייחס גם למערכת הפעלה עבור שרת או מחשב אישי כשירות תשתיתי. הטכנולוגיה שמאחורי מימוש שירותי SOI היא וירטואליזציה. וירטואליזציה מאפשרת יצירת מופע מופשט של מחשב ומערכת הפעלה הנדרשת. המופע יכול להיות אחד ממספר מופעים הנמצאים על שרת אחד. המושג נטבע על ידי חברת אינטל והתייחסות אליו נעשתה גם בעבודות של חברות תשתית אחרות כמו HP ו-Cisco. הרעיון הוא לבצע הפשטה (אבסטרקציה) של שירותי תשתית באופן דומה להפשטה של שירותים יישומיים ב-SOA. ניהול השירותים נעשה בטכנולוגיות XML ו-Web Services באופן דומה לניהול שירותים יישומיים. המימוש מסתמך על טכנולוגיות ענן מחשוב וטכנולוגיות מחשוב סריגי. דוגמאות לשירותי SOI: שירותי מערכת הפעלה שירותי אחסון שירותי Data Grid שירותי Application Server Grid SOA וירטואליזציה ענן מחשוב מחשוב סריגי Intel, Point of view SOI,intel The Open Group, Service-Oriented Cloud-Computing Infrastructure Applying principles of service-orientation to infrastructure (אורכב 07.12.2008 בארכיון Wayback Machine), The Open Group
פיט בוקע מהביצה

פיט בוקע מהביצה הוא סרט של ערוץ דיסני אשר שודר לראשונה ב-24 באפריל 2009. הסרט, שבו מככבים מיטשל מוסו וג'ייסון דולי, מספר על פיט, ילד ביישן, שבעקבות עבודתו כקמע בית הספר, מפתח ביטחון עצמי ונהפך לפופולרי. פיט, נער ביישן ולא מקובל, הוא החבר הכי טוב של פול, שעובד בתור קמע נבחרת הכדורסל של בית הספר. פול, שמפתח אלרגיה לתחפושת, מוחלף על ידי פיט, שמגלה שעם התחפושת הוא מרגיש חופשי לעשות דברים שלא עשה בעבר. לאט הוא מתחיל לפתח ביטחון עצמי ונהיה אהוב על הבריות, מלבד על נבחרת הכדורסל והשופט. הנבחרת, שלא מודעת לכך שפול הפסיק להיות הקמע, מאיימים על פול. לאחר זמן מה הם מגלים שפול הוא לא הקמע, ומנסים לגלות מי החליף את מקומו. במשחק האחרון של קבוצת הכדורסל פיט מגלה לכולם שהוא הקמע, והקבוצה מנצחת במשחקה. שיר הנושא של הסרט הוא "Let It Go" בביצועם של כוכבי הסרט מיטשל מוסו וטיפאני ת'ורנטון. השיר מופיע במהלך הסרט בסצנת המצעד ובסוף הסרט. בנוסף, לשיר הופק וידאו קליפ. אתר האינטרנט הרשמי של פיט בוקע מהביצה "פיט בוקע מהביצה", במסד הנתונים הקולנועיים IMDb (באנגלית) "פיט בוקע מהביצה", באתר נטפליקס "פיט בוקע מהביצה", באתר Rotten Tomatoes (באנגלית) "פיט בוקע מהביצה", תסריט הסרט באתר Scripts.com (באנגלית) "פיט בוקע מהביצה", באתר דיסני+ סרטים (באנגלית) "פיט בוקע מהביצה", במסד הנתונים הקולנועיים KinoPoisk (ברוסית)
פעם הייתי בתימן

פעם הייתי בתימן הוא שיר ילדים עברי. השיר משמש גם לריקוד במעגל. השיר תועד לראשונה בשנת תש"ז, בבית ספר עממי בתל אביב. את השם המופיע בשתי השורות האחרונות ("רותי" בדוגמה שמשמאל), נהוג להחליף בשמה של אחת המשתתפות (ולעיתים אף בשמו של אחד המשתתפים). בעקבות הפיכתה של המילה "כושי" לבלתי תקינה פוליטית, יש שהחליפו אותה במילה "ילד". מחבר השיר ומחבר הלחן אינם ידועים, ונהוג להציג את מקורו כ"עממי". "פעם הייתי בתימן" באתר בית לזמר העברי מילות השיר "פעם הייתי בתימן" והאזנה לו באתר זמרשת משה ברק, מלים לריקודי מעגל, 17.2.2009 על פי אתר "זמרשת"
EcoRI

EcoRI (מבוטא כ- "Eco R 1") הוא אנזים אנדונוקלאז שבודד מזנים של E. coli. אנזים זה הוא אנזים הגבלה המשמש את E. coli להגנה מפני בקטריופאג'ים. בביולוגיה מולקולרית נעשה בו שימוש רב כאנזים הגבלה. הוא יוצר קצוות דביקים (מדורגים). רצף הנוקלאוטידים שאותו חותך האנזים הוא GAATTC, שהוא פלינדרום מאחר שהרצף הקומפלמנטרי הוא CTTAAG. EcoRI הוא הומודימר המורכב מתת יחידות של 31 קילודלטון המכילות לולאות, המקיפות את ה-DNA כאשר EcoRI נקשר אליו. המבנה של EcoRI המחובר לרצף שאותו הוא חותך בדרך כלל פוענח באמצעות קריסטלוגרפיה, ומבנה זה מצביע על כך שתת-היחידות שלו מתקשרות עם ה-DNA באופן סימטרי. בתצמיד, שני סלילי אלפא מתת היחידות השונות, יוצרים יחד אריזה של ארבעה סלילים. בסלילים אלו השיירים Glu144 ו-Arg145, מתקשרים יחד ויוצרים טבעת. אנזימי הגבלה כמו EcoRI נמצאים בשימוש רב במסגרת הגנטיקה המולקולרית ובפרט בשיבוט מולקולרי, מיון DNA ומחיקת קטעי DNA אין ויטרו. EcoRI, כאנזימי הגבלה אחרים היוצרים קצוות דביקים, משמשים לעיתים קרובות לחיתוך DNA לפני חיבור של מקטעי DNA (באמצעות ליגאז), מאחר שקצוות דביקים הופכים את החיבור ליעיל יותר. EcoRI יכול לבצע חיתוך גם באתרים לא ספציפיים, תופעה המוכרת כ"Star activity", בהתאם לתנאים שבהם נעשית הריאקציה. תנאים שעשויים לגרום לכך הם ריכוז מלח נמוך, ריכוז גליצרול גבוה, כמות מוגזמת של האנזים בריאקציה, pH גבוה וממסים אורגניים מסוימים.
אדוארדו סאלביו

אדוארדו אנטוניו "טוטו" סאלביו (בספרדית: Eduardo Antonio "Toto" Salvio; נולד ב-13 במאי 1990 באבז'אנדה, ארגנטינה) הוא כדורגלן ארגנטינאי המשחק בעמדות הקיצוני והחלוץ בבוקה ג'וניורס ובנבחרת ארגנטינה. סאלביו החל את דרכו בכדורגל בקבוצות הילדים והנוער של מועדון הכדורגל לנוס. בעונת 2007/2008 עלה לקבוצה הבוגרת והיה שותף לזכייתה באפרטורה 2007. ב-24 באוגוסט 2008 ערך את הופעת הבכורה שלו נגד בוקה ג'וניורס ומספר שבועות לאחר מכן כבש את שערו הראשון במדי לנוס, בניצחון 2-4 על ארחנטינוס ג'וניורס. בסך הכל סיים את העונה עם תשעה שערים והיה המבקיע המוביל של קבוצתו יחד עם חוסה סאנד. ב-19 באוגוסט 2009 כבש סאלביו צמד שערים בניצחון 1-2 על ריבר פלייט במשחק הראשון של הסיבוב הראשון של הקופה סודאמריקנה. במשחק הגומלין ניצחה לנוס 0-1 והעפילה לשמינית הגמר, בו הובסה 5-1 בסיכום שני המשחקים נגד ליגה דה קיטו. ב-12 בינואר 2010 עבר סאלביו לקבוצת הצמרת הספרדית, אתלטיקו מדריד תמורת 10 מיליון אירו, לאחר שבמהלך העונה התעניינו בו קבוצות בכירות רבות כגון מילאן, מנצ'סטר יונייטד, באיירן מינכן וריאל מדריד. סאלביו היה שותף לזכייתה של אתלטיקו בליגה האירופית בעונת 2009/2010 ואף לקח חלק במשחק הגמר נגד פולהאם, כאשר נכנס בדקה ה-76 כמחליף לחוסה אנטוניו רייס. בעונת 2010/2011 הושאל סאלביו לבנפיקה ליסבון הפורטוגלית. ב-31 במאי 2012 שתי קבוצותיו אתלטיקו וליסבון, הסכימו להעביר באופן קבוע את סאלביו לבנפיקה ליסבון למשך 5 שנים. סאלביו הוא השחקן שנמכר בסכום הגבוה ביותר על ידי בנפיקה ליסבון - 13,500,000 €. ב-18 ביולי 2019 לאחר שבע שנים בבנפיקה חזר לארגנטינה לאחר תשע וחצי שנים וחתם בבוקה ג'וניורס. בינואר 2009 זומן סאלביו לסגל נבחרת ארגנטינה עד גיל 20 לקראת אליפות אמריקה הדרומית לנוער 2009. בטורניר עצמו, הפגין יכולת מצוינת וסיים במקום החמישי בדירוג מלך השערים עם ארבעה שערים בתשעה משחקים. עם זאת, ארגנטינה סיימה את הטורניר עם ניצחון אחד בלבד ודורגה אחרונה בבית הגמר. במאי 2009 זומן לראשונה לסגל הנבחרת הבוגרת ושותף בניצחון 1-3 על פנמה במשחק ידידות. ב-13 באפריל 2022 דרס את חברתו לאחר שזאת האשימה אותו בכך שהסתובב עם אישה אחרת. אתלטיקו מדריד הליגה האירופית: 2009/2010, 2011/2012 בנפיקה ליסבון אליפות פורטוגל (5): 2013/2014, 2014/2015, 2015/2016, 2016/2017, 2018/2019 הגביע הפורטוגלי (2): 2013/2014, 2016/2017 גביע הליגה הפורטוגלית (4): 2010/2011, 2013/2014, 2014/2015, 2015/2016 הסופר קאפ הפורטוגלי (3): 2014, 2016, 2017 בוקה ג'וניורס אליפות ארגנטינה: 2019/2020 מדיה וקבצים בנושא אדוארדו סאלביו בוויקישיתוף אדוארדו סאלביו, ברשת החברתית אקס (טוויטר) אדוארדו סאלביו, באתר Transfermarkt אדוארדו סאלביו, באתר Soccerway אדוארדו סאלביו, באתר BDFutbol אדוארדו סאלביו, באתר WorldFootball.net אדוארדו סאלביו, באתר National Football Teams אדוארדו סאלביו, באתר FootballDatabase.eu אדוארדו סאלביו, באתר ESPN פרופיל באתר Goal.com אדוארדו סאלביו באתר Futbol XXI סיכום המשחק בין לנוס לבוקה ג'וניורס באתר Futbol XXI כתבה באתר Goal.com כתבה באתר הדיילי מייל
התוכנית הגדולה לשינוי הטבע

התוכנית הגדולה לשינוי הטבע (ברוסית: Великое преобразование природы) הוא שמו של פרויקט שאפתני שהוצע בידי שליט ברית המועצות יוסיף סטלין בעקבות הבצורת שהתרחשה במדינה החל מ-1946 והרעב שלאחריה ב-1947, שעל פי ההערכות הביא למותם של בין 500,000 למיליון בני אדם. התוכנית אושרה על ידי מועצת השרים של ברית המועצות והוועד המרכזי של המפלגה הקומוניסטית של ברית המועצות ב-20 באוקטובר 1948 והוכרזה על ידי הממשלה. שֵם התוכנית שימש גם כמוטו שלה למטרות תעמולה, בהתאם למסורת פולחן האישיות של סטלין. במסגרת התוכנית בוצעו מספר פרויקטים רחבי היקף שביקשו לרתום את הטבע לצורכי האדם: יצירת קרקעות חקלאיות חדשות באמצעות בירוא יערות, בניית ערים חדשות ומתקנים הידרואלקטריים, הקמת שוברי רוח וניסיון לשלוט במזג האוויר ובאקלים. בין השאר, נבנו מספר תעלות השקיה באזור הערבות של דרום ברית המועצות ובמדבריות מרכז אסיה. פרויקט אחר שהוצע הוא שתילת חגורת מגן רחבה של עצים, או "רצועת יער", בדרום ברית המועצות כפי שבוצע במישורים הצפוניים של ארצות הברית בשנות ה-30. התוכנית נועדה להתבצע עד 1965, אך הופסקה לאחר מותו של סטלין ב-1953 וספגה ביקורת קשה בתקופת הדה-סטליניזציה. מדיה וקבצים בנושא התוכנית הגדולה לשינוי הטבע בוויקישיתוף СТАЛИНСКИЙ ПЛАН ПРЕОБРАЗОВАНИЯ ПРИРОДЫ Государственная лесополоса החלטת הממשלה בעניין התוכנית Julius Gy Fabos, Land-use planning: from global to local challenge, New York: Chapman and Hall, 1985, p. 60. James R. Fleming, "Fixing the Weather and Climate: Military and Civilian Schemes for Cloud Seeding and Climate Engineering", in: Lisa Rosner, The technological fix: how people use technology to create and solve problems, New York: Routledge, 2004, p. 185 (and 197). ערך זה הוא קצרמר בנושא רוסיה. אתם מוזמנים לתרום לוויקיפדיה ולהרחיב אותו.
שופפלוך

שוֹפְּפְלוֹך (בגרמנית Schopfloch) הוא יישוב במעמד של שוק (Marktgemeinde) במחוז אנסבך שבמחוז השלטוני פרנקוניה התיכונה במדינת בוואריה שבגרמניה. המקום שוכן על הדרך הרומנטית, בין פורטוונגן לדינקלסביל. נכון לסוף 2011, מתגוררים ביישוב 2,842 בני אדם. האזכור הראשון של המקום הוא בתעודה משנת 1260, שבה נזכר אולריקוס משופפלוך, ללא פרטים נוספים. בשנת 1634, במהלך מלחמת שלושים השנים, התיישבו במקום נוצרים פרוטסטנטים שעסקו בבנייה ובסיתות אבן. תפקיד מרכזי בתולדות המקום היה לקהילה היהודית. הראשונים שבהם התיישבו בשופפלוך במאה ה-14 ועסקו בסחר בהמות. הם חיו בשכנות טובה עם הנוצרים. במקום קיים בית קברות יהודי גדול, שראשיתו בשנת 1612. מן החיים בשכנות של יהודים ונוצרים התפתח ניב מקומי מיוחד (יש הרואים בו שפה) המכונה "לכודיש" (ככל הנראה שיבוש של המלים 'לשון קודש'), אשר עד היום מובן על ידי הדור המבוגר שבמקום, הרואים בו מעין שפת סתרים. מרכז הכפר שופפלוך על רקע כנסיית סנט מרטין מרכז הכפר שופפלוך שער בית הקברות היהודי בית העלמין היהודי לשון קודש בכפר באוורי. מאת: מרדכי אבישי. "על המשמר" 9 בדצמבר 1983 גרמנים דוברי עברית. מאת: נורית דברת מעריב, 1 בספטמבר 1986 מדיה וקבצים בנושא שופפלוך בוויקישיתוף אתר האינטרנט הרשמי של שופפלוך זהרה רון, ‏בעקבות השפה האבודה: העיירה בדרום גרמניה שבה דיברו גרמנית מתובלת בעברית, באתר גלובס, 2 במאי 2019 בית הקברות היהודי בשופפלוך, בבלוג החברה ההיסטורית היהודית של אאוגסבורג, בשפה הגרמנית ערך זה הוא קצרמר בנושא יישובים בגרמניה. אתם מוזמנים לתרום לוויקיפדיה ולהרחיב אותו.
ג'וני אוונס

ג'ונתן גרנט "ג'וני" אוונס (באנגלית: Jonathan Grant "Jonny" Evans; ‏נולד ב־3 בינואר 1988) הוא כדורגלן צפון אירי המשחק בעמדת הבלם בקבוצת מנצ'סטר יונייטד ובנבחרת צפון אירלנד. אוונס נולד בעיר בלפסט שבצפון אירלנד ושיחק באקדמיית הנוער של מנצ'סטר יונייטד מאז היותו בן עשר. בשל חוק של התאחדות הכדורגל האנגלית אשר אסר על מועדונים להחתים ילדים אשר גרו במרחק של מעל שעת נסיעה, עקרה משפחתו מצפון אירלנד ועברה להתגורר במנצ'סטר. אוונס שיחק חצי מעונת 2006/2007 בהשאלה בקבוצת אנטוורפן כחלק מעסקת בה הושאלו גם דארון גיבסון, דני סימפסון ופרייזר קמפבל ממנצ'סטר לאנטוורפן. לאחר מכן שיחק אוונס בשתי תקופות השאלה בקבוצת סנדרלנד. את הופעת הבכורה שלו במדי מנצ'סטר יונייטד ערך אוונס ב-26 בספטמבר 2007 במשחק נגד קובנטרי סיטי במסגרת גביע הפוטבול ליג. את הופעת הבכורה שלו בליגה ערך נגד צ'לסי כשעלה במקומו של נמניה וידיץ' המושעה. בספטמבר 2006, עוד בטרם ערך את הופעת הבכורה שלו במדי מנצ'סטר יונייטד, זומן אוונס לסגל נבחרת צפון אירלנד, וערך את הופעת הבכורה שלו במדים הלאומיים בניצחון 2–3 על ספרד. ב-29 באוגוסט 2015, לאחר 9 שנים ביונייטד חתם בווסט ברומיץ' אלביון. ב-8 ביוני 2018 חתם בלסטר סיטי לאחר שווסט ברומיץ' ירדה לצ'מפיונשיפ. ב-1 בספטמבר 2023 חתם לעונה במנצ׳סטר יונייטד. אחיו הצעיר של אוונס, קורי, משחק בהאל סיטי בעמדת הקשר. סנדרלנד אליפות הפוטבול ליג: 2006/2007 מנצ'סטר יונייטד אליפות הפרמייר ליג: 2008/2009, 2010/2011, 2012/2013 הגביע האנגלי: 2023/24 גביע הפוטבול ליג: 2008/2009, 2009/2010 מגן הקהילה: 2010, 2011, 2013 אליפות העולם לקבוצות: 2008 לסטר סיטי הגביע האנגלי: 2020/2021 מגן הקהילה: 2021 מדיה וקבצים בנושא ג'וני אוונס בוויקישיתוף ג'וני אוונס, באתר Transfermarkt ג'וני אוונס, באתר Soccerway ג'וני אוונס, באתר BDFutbol ג'וני אוונס, באתר WorldFootball.net ג'וני אוונס, באתר National Football Teams ג'וני אוונס, באתר FootballDatabase.eu ג'וני אוונס באתר הרשמי של מנצ'סטר יונייטד Communications Department, Jonny Evans signs for United, Manchester United, ‏1 בספטמבר 2023
לכודיש

לכודיש (נקראת גם לחודיש או לחוידיש - (Lachoüdisch)) היא סוציולקט שהיה בשימוש בקרב תושבי היישוב שופפלוך, שבמדינת בוואריה שבגרמניה. הניב התפתח מן העברית (יש לו דמיון רב ליידיש) ומשפות רוטוולש (Rotwelsch) המקומיות. ייתכן ששמה של השפה הוא שיבוש המילים "לשון קודש", כלומר עברית. דיברו בה הן יהודים והן תושביה הנוצרים של שופפלוך. השפה מבטאת במידת מה את עיסוקם של דובריה, שכן מילים אחדות נוגעות לשוק הבקר. אין בדורות האחרונים יהודים בשופפלוך. התושבים המקומיים גאים בשפה, ומכנים אותה "שפת סתרים". מספר המילים הידועות כיום בשפת הלכודיש – כ-400. ייתכן שבעבר, כאשר הייתה שפה חיה, היו בה מילים רבות יותר. בשנת 1969 פרסם קארל פיליפ, המורה המקומי, שלימד בשופפלוך במשך כארבעים שנה, ספרון שהוא מחקר זוטא על שפת הלכודיש, והוא מלווה במילון קטן. קיומה של הלכודיש נחשף לראשונה לעולם הרחב בכתבת טלוויזיה ששודרה בישראל ב-12 במרץ 1981 על ידי כתב רשות השידור באירופה צבי לי-דר. הכתבה עוררה עניין רב בעולם ואף צוטטה בהרחבה בעמודו הראשון של הניו יורק טיימס. כל הניסיונות שנעשו מאז בעקבות הפרסום הזה להציל את הלכודיש ולשמרה לדורות הבאים עלו בתוהו. דוגמאות למילים בשפה שמקורן בעברית: Dalles - דלות, Dalfene - דלפון, Bajes - בית, Bauker - בקר, Boere - פרה, Bsol - בזול, Difle - תפילה, להתפלל, Diewere - לדבר, דברים, Egele - עגל, Gaife - גאוה, Jajemm - יין, Juschbess - פונדק (מצמד המילים "יושב בית"), Kalf - סכין, חלף, Schoufett - ראש העיר (שופט), Tume - כנסייה (טומאה), Schicse - נערה (שקצה), Schine - משטרה (שונאים). דוגמאות למשפטים: Die Boere gibt Kuleff djene - הפרה נותנת הרבה חלב. Dem Kuson und der Galle ein doffes Massl und Brouche - לחתן ולכלה מזל טוב וברכה. מאזהמטה מרדכי אבישי, לשון קודש בכפר באוורי, על המשמר, 9 בדצמבר 1983. רוביק רוזנטל, חרוזי ביבי, שיבושי אמסלם, והאיש שגילה את הלכודיש, הזירה הלשונית רוביק רוזנטל, 8 במרץ 2019. K. Philipp, Lachoudisch, Geheimsprache Schopflochs, Verlag C.W.Wenn KG, Dinkelsbűhl, 1969 ראובן לייב, "לחודיש" - שפת הסתרים של שופפלוך, באתר News1 מחלקה ראשונה, 16 באוגוסט 2008 זהרה רון, ‏בעקבות השפה האבודה: העיירה בדרום גרמניה שבה דיברו גרמנית מתובלת בעברית, באתר גלובס, 2 במאי 2019 LACHOUDISCH, דף אינטרנט על השפה (בגרמנית) שפות בשימוש קבוצות שחיו בשולי החברה הגרמנית במאות ה-15 עד ה-19, כמו הקבצנים, נוודים, גנבים, בעלי מקצועות מפוקפקים ערך זה הוא קצרמר בנושא גרמניה. אתם מוזמנים לתרום לוויקיפדיה ולהרחיב אותו.
בוקעאתא

בוקעאתא (בערבית: بقعاثا, תעתיק מדויק: בקעאת'א) היא מועצה מקומית במחוז הצפון בישראל. היא הוכרזה כמועצה מקומית בשנת 1982. בוקעאתא הוא אחד מארבעת היישובים הדרוזיים ברמת הגולן שנכבשו מסוריה במלחמת ששת הימים, תושבי הכפר זכאים לאזרחות ישראלית מתוקף חוק הגולן (1981) אולם רובם אינם מחזיקים בתעודת זהות ישראלית. היישוב ממוקם בצפון רמת הגולן, בגובה של 1,070 מטרים מעל פני הים, בין הר חרמונית והר ורדה. שמורת הר חרמונית נמצאת דרומית מזרחית לכפר. שמורת יער אודם נמצאת מערבית לכפר. עיקר כלכלת היישוב מתבססת על גידול תפוחים ודובדבנים ועל עבודות מחוץ ליישוב – ביישובי הסביבה. בבוקעאתא שני בתי ספר יסודיים, כל אחד עם מגרש כדורגל, ובית ספר מקיף שש שנתי. יש שני מקומות קדושים בבוקעאתא לנביא אל-ח'דר, שני בתי תפילה, מגרש כדורגל גדול ואולם ספורט. היישוב הוקם בסביבות 1886 על ידי משפחות ממג'דל שמס, ונהרס בשנת 1888 בעקבות סכסוכים בין היושבים באזור, ושוב במהלך מרד הדרוזים ב-1925. לפני מלחמת ששת הימים הכפר היה מורכב מבקתות דלות וחושות ולא הייתה מערכת חשמל תקינה. בכל הכפר היו שני טרקטורים ושתי מכוניות. ביולי 1969 נמסר שהושלמה רשת החשמל בכפרי הדרוזים בגולן, ובינואר 1971 נחנכה בכפר מערכת חשמל מקומית, מבוססת גנרטור, שהביאה חשמל לבתי הכפר למשך שעות הערב. בשנת 1977 הכפר כלל בתים מחוברים לרשת חשמל, מצוידים בריהוט מודרני ומכשירי חשמל. היו בכפר 60 טרקטורים ומאה מכוניות. בשנת 1987 החרידה את היישוב פרשת רצח סדרתי של חמישה מילדי המקום. לפי נתוני הלשכה המרכזית לסטטיסטיקה (הלמ"ס) נכון לסוף יולי 2024 (אומדן), מתגוררים בבוקעאתא 6,916 תושבים (מקום 212 בדירוג רשויות מקומיות בישראל). האוכלוסייה גדלה בקצב גידול שנתי של ‎1.0%‏. אחוז הזכאים לתעודת בגרות מבין תלמידי כיתות י"ב בשנת ה'תשפ"ב (2021-‏2022) היה 91.9%. השכר החודשי הממוצע של שכיר במשך שנת 2021 היה 7,066 ש"ח (ממוצע ארצי: 11,330 ש"ח). מדיה וקבצים בנושא בוקעאתא בוויקישיתוף אתר האינטרנט הרשמי של בוקעאתא פרופיל בוקעאתא נכון לשנת 2020 באתר הלמ"ס אוכלוסייה בעיריות, במועצות המקומיות והאזוריות וביישובים בעלי 2,000 תושבים לפחות - לפי טבלה חודשית של למ"ס עבור סוף יולי 2024 (אומדן), בכל יתר היישובים - לפי טבלה שנתית של למ"ס עבור סוף 2022. לטבלת הדירוג המלא. מאזן מפוני מלחמת חרבות ברזל: מספר מפונים שנקלטו במועצה המקומית פחות מספר מפונים שפונו ממנה, מבוטא באלפי תושבים. מתוך אתר למ"ס, המתבסס על מערכת "יחד" (של מערך הדיגיטל הלאומי) נכון ל-סוף יולי 2024 (אומדן). הנתונים לפי טבלת רשויות מקומיות של למ"ס עבור סוף 2022 הנתונים לפי טבלת מדד חברתי כלכלי של למ"ס נכון לשנת 2021 דוד מרואני, משה הרוש, וויאם עמאשה: אני מקרה יחיד בעולם, באתר הארץ, 20 באוקטובר 2010 יצחק בן חורין, "אמרו לנו שישראל היא מדינת אויב... פחדנו... אבל התברר שאפשר לחיות בשלום עם יהודים", מעריב, 9 ביוני 1977 הושלמה רשת החשמל בכל יישובי הדרוזים בגולן, הצופה, 2 ביולי 1969 פיתוח בשטחים, דבר, 16 בדצמבר 1970 כפרי הדרוזים בגולן הוארו בחשמל, למרחב, 28 בינואר 1971 יגאל סרנה, בורות המוות בבוקעתה, ידיעות אחרונות: המוסף לשבת, 22 בינואר 1988, עמוד 9. פרופיל בוקעאתא באתר הלמ"ס
מקוטו האסבה

מקוטו האסבה (יפנית: 長谷部 誠; נולד ב-18 בינואר 1984) הוא כדורגלן עבר יפני ששיחק בעמדת הקשר האחורי. האסבה שיחק לאורך רוב הקריירה בבונדסליגה, בוולפסבורג, נירנברג, ובעיקר באיינטרכט פרנקפורט, בה שיחק עשר עונות. האסבה ערך 114 הופעות בנבחרת יפן, השתתף עמה בשלושה מונדיאלים, ואף שימש בה כקפטן ממנה פרש בשנת 2018. האסבה נולד וגדל בפוג'יאדה שביפן. בגיל 15 החל לשחקן בקבוצת כדורגל מקומית לתקופה של שלוש שנים. בשנת 2002 הצטרף לאוראווה רד דיימונדס בה שיחק במשך 5 שנים וזכה בה לדקות משחק רבות. בעונתו השנייה במועדון זכה בתואר ראשון בקריירה לאחר הזכייה בגביע הליגה היפנית. בשנת 2006 זכה באליפות יפן. שנה לאחר מכן עזר למועדון לזכות בליגת האלופות האסיאתית. בינואר 2008 עבר לקבוצת וולפסבורג הגרמנית. בסיום עונת 2008/2009 זכה עם המועדון באליפות הראשונה שלו. בעונה הבאה הצליח להגיע עם המועדון רק למקום השמיני. באפריל 2010 האריך את חוזהו במועדון עד לשנת 2012. ב-2 בספטמבר 2013 חתם בנירנברג ל-3 שנים. האסבה ירד אל הבונדסליגה השנייה עם הקבוצה, ובתום העונה חתם באיינטרכט פרנקפורט, בה הפך לשחקן הרכב קבוע. האסבה שיחק בפרנקפורט במשך עשר עונות, והפך לסמל במועדון. האסבה אף זכה עם פרנקפורט בגביע הגרמני בעונת 2017/18 לאחר ניצחון 3-1 בגמר על באיירן מינכן, ובתואר הליגה האירופית בעונת 2021/22, לאחר ניצחון בפנדלים על גלאזגו ריינג'רס במשחק הגמר. בקיץ 2024 פרש האסבה ממשחק פעיל. ב-2006 זומן לראשונה לסגל הנבחרת הלאומית של יפן. את הופעת הבכורה שלו בנבחרת ערך ב-11 בפברואר 2006 נגד ארצות הברית. ב-18 בנובמבר 2009 הבקיע את שערו הראשון בנבחרת נגד הונג קונג. ב-29 ביוני 2010 הוא הבקיע אחד מהשערים בדו-קרב הפנדלים מול פרגוואי בשלב שמינית גמר מונדיאל 2010 שבסיומו הודחה יפן מהטורניר. באותו טורניר, שימש האסבה כקפטן הנבחרת. וולפסבורג אליפות הבונדסליגה: 2008/09 איינטרכט פרנקפורט הגביע הגרמני: 2017/18 הליגה האירופית: 2021/2022 נבחרת יפן בכדורגל גביע אסיה בכדורגל 2011 גביע קירין: 2008, 2009, 2011 מקוטו האסבה, ברשת החברתית אינסטגרם מקוטו האסבה, באתר Transfermarkt מקוטו האסבה, באתר Fussballdaten.de (בגרמנית) מקוטו האסבה, באתר Soccerway מקוטו האסבה, באתר WorldFootball.net מקוטו האסבה, באתר National Football Teams מקוטו האסבה, באתר FootballDatabase.eu
מיון TAS

מיון TAS הוא שיטה להבחנה בין סלעים געשיים המבוססת על היחסים בין המרכיבים האלקליים לבין הסיליקה בסלע. השם TAS נובע מההגדרת השיטה: "Total Alkali versus Silica" – סך כל האלקלים לעומת הסיליקה. פרמטרים כימיים אלה שימושיים מאחר שהשיעור היחסי של האלקלים והסיליקה משחקים תפקיד חשוב בקביעת המינרלוגיה והמינרלוגיה הנורמטיבית של הסלעים בפועל. שיטת מיון זו – שפורסמה בשנת 1986‏ – פשוטה לשימוש בסלעים שכבר עברו ניתוח כימי, וגאולוגים נוטים להשתמש בה מאחר שהיא עקבית. השיטה מפחיתה מים ופחמן דו-חמצני העשויים להימצא בסלע, ומחשבת מחדש את הרכבו הכימי הנותר כ-100%. באופן זה משמש מיון TAS אמצעי למחקר מקורם של הסלעים. פירוש הסימנים בתרשים: B – בזלת O1 – אנדזיט בזלתי O2 – אנדזיט O3 – דקיט R – ריוליט T – טרכיט או טרכיט-דקיט (קביעה נעשית באמצעות מינרלוגיה נורמטיבית) Ph – פונוליט S1 – טרכיט-בזלת, *משתני נתרן ואשלגן הם הוואיט וטרכיט-בזלת אשלגנית S2 – טרכיט-אנדזיט בזלתי, *משתני נתרן ואשלגן הם מוגריט ושושוניט S3 – טרכיט-אנדזיט, *משתני נתרן ואשלגן הם בנמוריט ולטיט Pc – בזלת פיקריטית (Picrite Basalt) – בזלת אוליבינית עשירה במגנזיום U1 – בסניט או טפריט (קביעה נעשית באמצעות מינרלוגיה נורמטיבית) U2 – טפריט פונוליטי U3 – פונוליט טפריטי F – פלדשפטואידים ומליליטיטים סלעי יסוד מתפתחים ומשתנים בשהותם מתחת לקרום כדור הארץ והרכבם נוטה להשתנות למעלה וימינה בטבלה זו עד הגיעם אל פני השטח. הקו האלכסוני בין בזלת לפונוליט מציין באופן גס את החלוקה בין סלעים מכילי-קוורץ לסלעים נטולי-קוורץ. פטרולוגיה סלע יסוד מדיה וקבצים בנושא מיון TAS בוויקישיתוף מיון TAS Le Bas et al., A Chemical Classification of Volcanic Rocks Based on the Total Alkali-Silica Diagram, Journal of Petrology 27: 745-750, 1986 דיאגרמת TAS לסלעים געשיים חישוב מחדש של ההרכב הכימי של סלע הוואיט (Hawaiite) – בזלת אוליבינית וגם שם קיבוצי במינרלוגיה לפרידוט שמוצאו בהוואי מוגריט (Mugearite) – בזלת אורתוקלזית שׁוֹשׁוֹניט (Shoshonite) – סלע בזלתי בנמוריט (Benmoreite) – סלע געשי בינוני ברוויה נמוכה של סיליקה מליליט (Melilitite) – סלע געשי מאפי, בדרך-כלל נטול אוליבין
שבתות וחגים

האם התכוונתם ל... שבתות וחגים (סדרת טלוויזיה) – סדרת דרמה טלוויזיונית אשר שודרה בערוץ הוט 3 בשנים 2000-2004 שבתות וחגים (שיר) – שיר משנת 1987 בביצועה ובהלחנתה של יהודית רביץ למילותיו של יעקב רוטבליט חגי ישראל ומועדיו